RO Jurnalul Oficial al Uniunii Europene C 388/7

Rezumatul Deciziei Comisiei

din 26 iulie 2012

de declarare a compatibilității unei concentrări cu piața internă și cu funcționarea Acordului privind SEE

(Cazul M.6410 – UTC/Goodrich)

[notificat cu numărul C(2012) 5161]

(Numai textul în limba engleză este autentic)

(Text cu relevanță pentru SEE)

(2015/C 388/05)

La data de 26 iulie 2012, Comisia a adoptat o decizie într-un caz de concentrare economică în conformitate cu Regulamentul (CE) nr. 139/2004 al Consiliului din 20 ianuarie 2004 privind controlul concentrărilor economice între întreprinderi (1) , în special articolul 8 alineatul (2). O versiune neconfidențială a textului integral al deciziei este disponibilă în versiunea engleză pe site-ul Direcției Generale Concurență, la următoarea adresă: http://ec.europa.eu/comm/competition/index_en.html

I. PĂRȚILE

(1) United Technologies Corporation („UTC”) este specializată în producerea unei game largi de produse de înaltă tehnologie, precum și în prestarea, la nivel mondial, de servicii de asistență pentru sistemele de construcție și sectoarele aerospațiale. Principalele domenii de activitate ale grupului UTC sunt: echipamente Carrier de încălzire și de condiționare a aerului; ascensoare Otis; sisteme UTC Fire & Security și pile de combustie UTC Power. În plus, există trei domenii de activitate care sunt deosebit de importante pentru tranzacția propusă: (i) sistemele aerospațiale și produsele industriale Hamilton Sundstrand; (ii) motoarele Pratt & Whitney pentru aeronave; și (iii) elicopterele Sikorsky.

(2) Goodrich Corporation („Goodrich”) produce și comercializează, la scară mondială, sisteme și servicii pentru industriile aerospațială, de apărare și de securitate. Principalele trei domenii de activitate ale Goodrich sunt: (i) sistemele de acționare și de aterizare; (ii) nacelele și sistemele interioare; și (iii) sistemele electronice.

II. OPERAȚIUNEA

(3) La data de 20 februarie 2012, Comisia Europeană a primit, în temeiul articolului 4 din Regulamentul (CE) nr. 139/2004 („Regulamentul privind concentrările economice”), o notificare oficială prin care UTC dobândește, în sensul articolului 3 alineatul (1) litera (b) din regulamentul respectiv, controlul asupra întregii întreprinderi Goodrich, prin achiziționare de acțiuni. UTC și Goodrich sunt denumite în continuare „părțile”. UTC este, de asemenea, denumită „partea care a efectuat notificarea”.

(4) Operațiunea a avut o dimensiune europeană, în conformitate cu articolul 1 alineatul (2) din Regulamentul privind concentrările economice.

III. PROCEDURA

(5) În urma anchetei efectuate într-o primă fază, Comisia a exprimat îndoieli serioase cu privire la compatibilitatea tranzacției propuse cu piața internă și, la data de 26 martie 2012, a adoptat o decizie de inițiere a procedurilor în temeiul articolului 6 alineatul (1) litera (c) din Regulamentul privind concentrările economice.

(6) La data de 4 aprilie 2012, partea care a efectuat notificarea a transmis în scris observațiile sale referitoare la decizia adoptată în temeiul articolului 6 alineatul (1) litera (c).

(7) La data de 15 mai 2012, termenul de adoptare a deciziei finale în acest caz a fost prelungit cu încă 15 zile lucrătoare, în temeiul articolului 10 alineatul (3) al doilea paragraf din Regulamentul privind concentrările economice.

(8) La data de 11 iunie 2012, partea care a efectuat notificarea a prezentat o serie de angajamente în temeiul articolului 8 alineatul (2) din Regulamentul privind concentrările economice. În urma rezultatelor studiului de piață privind aceste angajamente, partea care a efectuat notificarea a prezentat versiunea revizuită a angajamentelor, la 29 iunie 2012, și versiunea finală a angajamentelor, la 12 iulie 2012 (denumite în continuare „angajamentele”).

(9) La data de 12 iulie 2012, Comitetul consultativ a discutat proiectul de decizie și a emis un aviz favorabil.

IV. EXPUNERE DE MOTIVE

(10) Tranzacția propusă se referă la un număr considerabil de piețe ale echipamentelor aeronautice, precum și la piețele din aval ale motoarelor de aeronave și ale elicopterelor.

(11) Comisia consideră că tranzacția propusă ar duce la o denaturare semnificativă a concurenței efective pe piața afectată orizontal a generatoarelor electrice de curent alternativ, precum și pe piețele afectate vertical ale (i) comenzilor motoarelor și ale motoarelor de aeronave de mici dimensiuni; și ale (ii) injectoarelor de combustibil și motoarelor de avioane comerciale de mari dimensiuni.

(12) Comisia nu a ridicat obiecții în ceea ce privește celelalte piețe afectate. Prin urmare, aceste alte piețe nu vor fi abordate în prezentul rezumat (2).

A. Piețele relevante

1. Generatoarele electrice de curent alternativ

(13) Un generator electric este utilizat cu scopul de a genera energie electrică pentru diferitele sisteme și dispozitive instalate la bordul unei aeronave. Ca și în cazul generatoarelor clasice, generatoarele destinate instalării la bordul aeronavelor convertesc energia mecanică în energie electrică prin intermediul unui fenomen de inducție electromagnetică.

(14) O aeronavă deține în general două tipuri principale de generatoare: 1. un generator electric (motor); și 2. o unitate auxiliară de putere [„generator APU” (APU – Auxiliary Power Unit)]. Principalele generatoare electrice produc energie electrică generată de motoarele aeronavei. Ele reprezintă principala sursă de energie electrică a aeronavei în condiții normale de zbor. Generatoarele APU sunt antrenate de unitatea auxiliară de alimentare a aeronavei și produc energie electrică pentru sistemele și dispozitivele aeronavei în timp ce aceasta se află la sol. Aeronava deține, de asemenea, o unitate de alimentare în caz de avarie („EPU” – emergency power unit), acesta fiind un dispozitiv care generează energie electrică în cazul defectării sistemelor primare.

(15) Comisia a analizat în trecut o serie de piețe ale componentelor aerospațiale și a concluzionat că, în general, fiecare componentă aerospațială constituie o piață în sine. În acest context, ancheta de piață a confirmat în mare măsură că generatorul electric, unitatea auxiliară de alimentare și unitatea de alimentare în caz de avarie constituie piețe de produse distincte.

(16) Partea care a efectuat notificarea este de părere că ar trebui făcută o distincție între tehnologia curentului alternativ („CA”) și tehnologia curentului continuu („CC”) aferente sistemelor electrice ale aeronavelor, dat fiind că substituibilitatea din perspectiva cererii este limitată din motive tehnice. Fiecare tehnologie tinde să fie favorizată în aplicații finale speciale: sistemele cu curent continuu sunt utilizate de regulă în cazul aeronavelor mai mici și al avioanelor de afaceri cu o nevoie mai mică de putere, iar sistemele cu curent alternativ sunt utilizate de regulă în cazul aeronavelor de transport regional și al aeronavelor comerciale mai mari, caracterizate de o nevoie de putere mai mare și unde puterea este distribuită pe distanțe mai lungi, cum ar fi aeronavele comerciale de mari dimensiuni. Ancheta de piață a confirmat în mare măsură că sistemele electrice bazate pe tehnologia curentului alternativ și pe tehnologia curentului continuu constituie piețe de produse distincte.

(17) Partea care a efectuat notificarea susține că generatoarele de curent alternativ constituie o piață de produse unică, fără a fi nevoie de o segmentare suplimentară în funcție de tipul de generator. Cu toate acestea, ancheta de piață a confirmat în mare măsură că sistemele generatoare de curent alternativ bazate pe frecvențe constante și variabile constituie piețe de produse distincte. Întrucât un motor se rotește la viteze variabile în timpul zborului, generatorul produce de regulă energie electrică cu frecvențe variabile. Cu toate acestea, dacă generatorul este echipat cu un regulator de viteză, el este capabil să genereze o frecvență constantă. În timp ce generatoarele de curent alternativ cu frecvență constantă sunt utilizate în cazul majorității aeronavelor comerciale de mari dimensiuni actuale, acestea reprezintă o tehnologie învechită și practic toate platformele de dată mai recentă sunt proiectate și construite ca platforme de curent alternativ cu frecvență variabilă. Există o substituibilitate limitată din perspectiva cererii, deoarece acestea diferă în mod semnificativ unele de altele în ceea ce privește proiectarea, specificațiile și performanța. Mai mult, specificațiile arhitecturii sistemului electric sunt deja definite în termenii ofertei. Din perspectiva ofertei, numărul de furnizori diferă în mod semnificativ.

(18) În scopul prezentei decizii, întrebarea dacă generatoarele destinate unor platforme de aeronave de dimensiuni diferite ar trebui definite ca o piață de produse distinctă poate rămâne nesoluționată, întrucât ea nu modifică concluziile evaluării din punct de vedere concurențial.

(19) Mai mult, în sensul prezentei decizii, relevanța unei segmentări suplimentare a pieței pentru generarea de energie electrică în conformitate cu aplicațiile comerciale și militare poate rămâne nesoluționată, întrucât ea nu va influența în mod considerabil evaluarea tranzacției propuse.

(20) În ceea ce privește sfera de acoperire geografică, din deciziile anterioare ale Comisiei a reieșit că anumite componente, cum ar fi generarea de energie electrică pentru aplicații comerciale, au o dimensiune mondială, iar acest fapt a fost în mare parte confirmat de ancheta de piață. În plus, partea care a efectuat notificarea consideră că sfera de aplicare geografică a componentelor pentru aplicațiile militare este una mondială, în timp ce, în deciziile sale anterioare, Comisia nu a oferit un răspuns la întrebarea dacă aceste piețe sunt naționale sau dacă ele se extind la teritoriul SEE.

(21) În sensul prezentei decizii, problema legată de definirea geografică exactă a pieței generatoarelor electrice de curent alternativ pentru aplicațiile militare poate rămâne nesoluționată, întrucât ea nu va influența în mod considerabil evaluarea tranzacției propuse.

2. Motoarele de aeronave

(22) Motoarele de aeronave sunt destinate alimentării cu energie electrică a aeronavelor și propulsiei acestora. Motoarele cu reacție reprezintă sistemul de propulsie al avioanelor cu reacție. În cadrul categoriei ample a motoarelor cu reacție, se disting turboventilatoarele (turbofan), turbopropulsoarele (turboprop) și motoarele cu turbină liberă (turboshaft). În cazul turboventilatoarelor, o suflantă acționată de o turbină furnizează aer suplimentar în camera de ardere și produce o forță de propulsie suplimentară. În cazul turbopropulsoarelor, forța de propulsie este dată de o elice externă și nu de o suflantă internă. Turbopropulsoarele oferă o forță de propulsie mare la un consum mic de combustibil în cazul aeronavelor pentru transportul pe distanțe scurte. Motoarele cu turbină liberă produc putere la arborele cotit și nu o forță de propulsie a reactorului. Motoarele cu turbină liberă sunt în principal utilizate pentru instalarea la bordul elicopterelor.

(23) În trecut, Comisia a segmentat piața aeronavelor cu turboventilatoare în grupuri bazate pe „profilul de misiune” (cu alte cuvinte, în funcție de scopul pentru care este achiziționată aeronava, determinat prin raportare la numărul de pasageri, la autonomia, la prețul și la costurile operaționale) al aeronavei pe care este instalat motorul: (i) motoare cu reacție pentru aeronave comerciale de mari dimensiuni (> 100 de pasageri, autonomie între 2 000 și 8 000 de mile marine), printre care se numără aeronavele cu fuzelaj îngust/aeronavele cu un singur culoar și aeronavele cu fuzelaj lat/aeronavele cu două culoare („LCA” – large commercial aircraft); (ii) motoare cu reacție pentru aeronavele de transport regional de mari dimensiuni (> 70 de pasageri, cu o autonomie de 2 000 de mile marine) („LRA” – large regional aircraft); (iii) motoare cu reacție pentru aeronavele de transport regional de mici dimensiuni (30-50 de pasageri, cu o autonomie de 2 000 de mile marine) („SRA” – small regional aircraft); și (iv) motoare cu reacție pentru avioanele de afaceri. Turbopropulsoarele și motoarele cu turbină liberă nu au fost luate în considerare în deciziile anterioare ale Comisiei.

(24) Ancheta de piață nu a fost concludentă în ceea ce privește existența unor praguri pentru divizarea pieței de furnizare de motoare.

(25) În sensul prezentei decizii, întrebarea dacă piața ar trebui definită strict pe baza profilurilor de misiune sau dacă aceasta ar trebui considerată o piață unică care include atât turboventilatoarele, cât și turbopropulsoarele, poate să rămână nesoluționată, întrucât evaluarea efectelor verticale ale tranzacției în ceea ce privește motoarele nu depinde de sfera de acoperire exactă a pieței motoarelor.

3. Comenzile motoarelor

(26) Funcția principală a comenzilor motoarelor este aceea de a transforma comenzile pilotului în variații ale cantității de combustibil injectate în motorul aeronavei, controlându-se astfel intensitatea forței de propulsie generate de motoare și, în cele din urmă, viteza aeronavei. Activitățile părților se suprapun în ceea ce privește furnizarea de comenzi electronice ale motoarelor („EEC” – electronic engine control), de pompe de combustibil principale, precum și de unități de dozare a combustibilului („FMU” – fuel metering unit). Aceste trei componente sunt vândute în principal producătorilor de motoare.

(27) Ancheta de piață a confirmat faptul că fiecare dintre elementele menționate anterior constituie o piață în sine. Potențialul pentru substituibilitatea din perspectiva cererii pentru aceste componente este foarte limitat, întrucât fiecare dintre acestea îndeplinește o funcție distinctă și esențială în modul de operare a tipurilor de aeronave pentru care sunt utilizate. Partea care a efectuat notificarea nu a adus argumente susceptibile să pună sub semnul întrebării absența substituibilității din perspectiva cererii.

(28) Mai mult, partea care a efectuat notificarea consideră că o segmentare bazată pe dimensiunea aeronavei sau a motorului nu este justificată, având în vedere nivelul ridicat al substituibilității din perspectiva ofertei. De asemenea, aceasta susține că nu este relevant să se facă o distincție între piețele de comenzi ale motoarelor destinate aplicațiilor civile și militare (adică în funcție de destinația lor) deoarece funcționalitățile de bază sunt aceleași, iar în multe cazuri se utilizează în esență același motor (inclusiv comenzile motoarelor) pentru ambele aplicații, precum și că ar exista un număr similar de furnizori alternativi indiferent de definiția pieței.

(29) Din ancheta Comisiei reiese că criteriile de concurență pentru comenzile motoarelor diferă pe segmentele reprezentate de dimensiunea motorului și de destinația aeronavei, date fiind diferențele în ceea ce privește cerințele și performanțele produsului. Ancheta a confirmat faptul că respectivele comenzi ale motorului, instalate pe diferite segmente de platforme ale aeronavelor, constituie piețe distincte, în primul rând din cauza unei lipse evidente de substituibilitate din perspectiva cererii. Deși substituibilitatea din perspectiva ofertei reprezintă o caracteristică relativ importantă, obstacolele la intrarea pe piață care trebuie depășite pentru a ajunge la platformele adiacente sunt semnificative, din cauza complexității comenzilor motoarelor, a cerințelor stricte legate de cercetare și dezvoltare, a costului de obținere a certificării produsului și a nevoii de a dispune de o capacitate tehnologică solidă și de o rețea mondială de asistență tehnică pentru produs. Mai mult, orice posibilă intrare pe piață a unui alt furnizor de comenzi ale motoarelor este neutralizată de costurile ridicate ale schimbării furnizorului pe care clienții ar trebui să le suporte. În concluzie, fiecare dintre comenzile motoarelor menționate anterior constituie o piață în sine pentru toate platformele aeronavelor pentru care sunt utilizate.

(30) Partea care a efectuat notificarea consideră că sfera de acoperire geografică a piețelor aferente comenzilor motoarelor este una mondială. În deciziile sale anterioare, Comisia a considerat că sfera de acoperire geografică a piețelor aferente comenzilor motoarelor destinate aplicațiilor aerospațiale civile este una mondială, iar ancheta de piață susține acest punct de vedere. În ceea ce privește aplicațiile militare și de apărare, piețele în cauză sunt considerate piețe cu o sferă de aplicare națională în care există un furnizor național; în caz contrar, ele capătă o sferă de aplicare la nivel mondial sau al SEE.

(31) În sensul prezentei decizii, evaluarea va fi efectuată pe baza unei piețe mondiale. Având în vedere că analiza relației verticale dintre Goodrich și Pratt & Whitney duce la concluzia potrivit căreia concentrarea notificată ar împiedica în mod semnificativ concurența efectivă în domeniul aplicațiilor civile, și având în vedere că propunerea de cesionare, în combinație cu răscumpărarea UTC de către Rolls-Royce în cadrul Aero Engine Controls („AEC”) va permite suprimarea în totalitate a suprapunerii orizontale dintre Goodrich și UTC în ceea ce privește comenzile motoarelor, nu este necesar să se analizeze piețele geografice potențial mai restrânse ale aplicațiilor militare.

4. Injectoarele de combustibil

(32) Injectoarele de combustibil sunt componente de turbomașini ale motoarelor de aeronave, a căror funcție este aceea de a distribui combustibil în camerele de ardere ale motorului. Injectoarele de combustibil sunt alcătuite din mai multe piese uzinate (cap de pulverizare, filtru și racorduri), asamblate pe o bază forjată sau mulată. Injectoarele de combustibil sunt vândute direct producătorilor de motoare sau utilizatorului final, ca piese de schimb pe piața pieselor de schimb. Piața injectoarelor de combustibil este caracterizată de atribuiri de contracte mari și cu o frecvență redusă.

(33) În trecut, Comisia a identificat o piață distinctă pentru piesele uzinate utilizate la motoarele aeronavelor. Cu toate acestea, întrebarea dacă fiecare tip de piesă uzinată ar trebui să constituie o piață de produse distinctă și/sau dacă ar trebui să se facă o distincție în funcție de tipul de aeronavă/de motor nu a fost soluționată.

(34) În sensul prezentei decizii, nu este necesară o definiție exactă a pieței produsului, deoarece evaluarea efectelor verticale ale tranzacției propuse în ceea ce privește motoarele nu depinde de sfera de acoperire exactă a pieței din amonte a injectoarelor.

(35) Partea care a efectuat notificarea susține că sfera de acoperire geografică a injectoarelor de combustibil este una mondială. Ancheta de piață a confirmat faptul că majoritatea furnizorilor de injectoare de combustibil își deservesc clienții indiferent de locul în care se află, același lucru fiind valabil și în cazul clienților care își aleg furnizorii. Prin urmare, Comisia consideră că sfera de acoperire geografică relevantă pentru furnizarea de injectoare de combustibil pentru aplicațiile civile este una mondială.

B. Evaluare din punctul de vedere al concurenței

1. Efecte orizontale

1.1. Generatoare electrice de curent alternativ

(36) UTC este în prezent lider pe piața generării de curent alternativ pentru aeronave, prin intermediul filialei sale Hamilton Sundstrand. Ancheta de piață a confirmat faptul că tranzacția propusă ar consolida această poziție. Dacă se ia în considerare generarea de curent alternativ în ansamblul său, cota de piață cumulată a părților a fost, în 2010, de [80-90] % (creșterea Goodrich a fost de [10-20] %). În cazul în care generarea de curent alternativ ar fi divizată în aplicații militare și comerciale sau în funcție de dimensiunea aeronavei, tranzacția propusă ar duce la cote de piață cumulate foarte ridicate.

(37) Ancheta de piață a evidențiat existența a trei curente principale cu impact asupra dezvoltării actuale a sistemelor electrice ale aeronavelor: (i) trecerea de la sistemele electrice cu frecvența constantă la sistemele electrice cu frecvență variabilă; (ii) tendința sectorului de a favoriza aeronavele care folosesc într-o mai mare măsură sistemele electrice; și (iii) creșterea cererii pentru capacitățile de integrare a sistemelor.

(38) Cota mare de piață a Hamilton Sundstrand în ceea ce privește generarea de curent alternativ derivă în principal din platformele care utilizează sisteme de generare de curent alternativ cu frecvență constantă. Cu toate acestea, întrucât Hamilton Sundstrand a pierdut în 2001 contractul pentru generatoare cu frecvență variabilă pentru A380, întreprinderea și-a consolidat poziția în ceea ce privește generarea de curent alternativ cu frecvență variabilă pentru aeronavele comerciale de mari dimensiuni.

(39) În ceea ce privește prezența sa specifică pe piața generării de curent alternativ, Goodrich a câștigat, prin intermediul întreprinderii sale comune Aerolec, licitația pentru Airbus A380 în 2001 și pentru turbopropulsorul A400M pentru transport militar Airbus în 2003. Această întreprindere are, de asemenea, o prezență de sine stătătoare în ceea ce privește generarea de curent alternativ cu frecvență variabilă pe o serie de platforme mai mici. Cu toate că Goodrich a părăsit acum mai mult de 15 ani principalul domeniu de activitate inițial al echipamentelor de generare de curent alternativ cu frecvență constantă, unele generatoare cu frecvență constantă ale întreprinderii sunt încă în funcțiune pe diferite platforme.

(40) Ancheta aprofundată a evidențiat faptul că operatorii de pe piață consideră că UTC deține o foarte bună capacitate în generarea de curent alternativ pentru aeronavele comerciale de mari dimensiuni, aeronavele de transport regional și avioanele de afaceri, în timp ce Goodrich, acționând ca entitate de sine stătătoare sau prin intermediul întreprinderii comune Aerolec, deține o bună capacitate de generare de curent alternativ, în special în ceea ce privește aeronavele de transport regional și avioanele de afaceri.

(41) O analiză de la caz la caz a ofertelor recente a evidențiat faptul că părțile sunt de fapt în concurență strânsă și că Goodrich exercită o constrângere concurențială puternică asupra Hamilton Sundstrand în ceea ce privește generarea de curent alternativ cu frecvență variabilă.

(42) În ceea ce privește concurenții, niciunul nu are în funcțiune, până în prezent, un generator de curent alternativ cu frecvență variabilă la bordul unei aeronave comerciale de mari dimensiuni. Prin urmare, toți concurenții întreprinderilor Hamilton Sundstrand și Goodrich duc lipsă de o tehnologie dovedită care să le permită să devină, în viitorul apropiat, concurenți credibili pe piața generării de energie electrică. Analiza de piață aprofundată a evidențiat că Honeywell este considerată ca deținând o poziție slabă în ceea ce privește generarea de curent alternativ pe toate platformele, cu excepția elicopterelor, și o poziție deosebit de slabă în ceea ce privește aeronavele comerciale de mari dimensiuni. Pe de altă parte, se consideră că GE deține în prezent o poziție slabă în cadrul tuturor segmentelor. În ceea ce privește Thales, se consideră că această întreprindere deține o poziție slabă în ceea ce privește aeronavele de transport regional și cele de mari dimensiuni, însă că ea beneficiază de o mare capacitate în ceea ce privește avioanele de afaceri și elicopterele.

(43) Mai mult, ancheta de piață a dezvăluit că fuziunea UTC cu Goodrich va contribui la consolidarea capacității părților care iau parte la concentrare în ceea ce privește integrarea sistemelor electrice.

(44) Obstacolele din calea intrării pe piață și a repoziționării în materie de generare de energie electrică sunt relativ ridicate, în special în privința generării de curent alternativ utilizat în majoritatea aeronavelor comerciale de mari dimensiuni. Furnizorii tradiționali beneficiază de un avantaj față de noii intrați pe piață, având în vedere relevanța pe această piață a efectelor legate de reputație, a orelor de zbor acumulate și a experienței în exploatare. În plus, cheltuielile cumulate în materie de cercetare și dezvoltare sunt în mod evident în avantajul furnizorilor tradiționali în cadrul acestui sector industrial bazat în mare parte pe tehnologie.

(45) Un mare număr de concurenți și clienți și-au exprimat preocuparea în legătură cu impactul negativ al tranzacției propuse asupra concurenței și cu impactul pe care aceasta l-ar putea avea prin reducerea stimulentelor pentru inovare în domeniul generării de curent alternativ.

(46) Se pare că experiența deținută de Goodrich și tehnologiile dovedite în generarea de curent alternativ cu frecvență variabilă sunt considerate ca fiind importante pentru acest sector. Au fost exprimate o serie de îngrijorări în legătură cu faptul că, în urma tranzacției, nu va mai exista niciun partener credibil cu care să se poată colabora, acest lucru permițându-le concurenților să ofere o alternativă la Hamilton Sundstrand în ceea ce privește generarea de curent alternativ. Se pare că investițiile necesare pentru a asigura prezența de sine stătătoare în sectorul generării de curent alternativ pentru aeronave comerciale de mari dimensiuni ar fi atât de semnificative încât asocierea cu un alt partener industrial ar fi esențială pentru a reduce riscurile la adresa dezvoltării.

(47) Având în vedere cele de mai sus, ancheta aprofundată a confirmat îndoielile serioase în legătură cu compatibilitatea concentrării cu piața internă, astfel cum se prevede la articolul 6 alineatul (1) litera (c) din decizie, cu privire la piața generatoarelor de curent alternativ (sau, alternativ, cu privire la posibilele sale piețe secundare).

2. Efecte verticale

2.1. Motoarele de aeronave

(48) UTC este prezentă pe piața motoarelor de aeronave prin intermediul filialei sale Pratt & Whitney, precum și prin intermediul celor două întreprinderi comune International Aero Engines („IAE”) și Engine Alliance (întreprindere comună deținută în proporție de 50 % de Pratt & Whitney și de 50 % de GE). Potrivit părții care a efectuat notificarea, principalii concurenți pe piață sunt GE, Safran/Snecma, CFMI (întreprindere comună deținută în proporție de 50 % de GE și de 50 % de Safran), Rolls-Royce, Honeywell și Williams.

(49) Pe segmentul turboventilatoarelor pentru aeronave comerciale de mari dimensiuni, Engine Alliance deține o cotă de piață de [0-5] %, iar Pratt & Whitney deține o cotă de piață de [0-5] % la nivel mondial. Pe de altă parte, UTC nu deține nicio cotă de piață pe segmentul turboventilatoarelor pentru aeronavele pentru transport regional de mari dimensiuni, părțile neprezentând cotele de piață pentru turboventilatoarele pentru aeronave comerciale de mici dimensiuni, deoarece ele susțin că nu se produc în prezent produse de acest gen. Pe segmentul turboventilatoarelor pentru avioane de afaceri, Pratt & Whitney deține o cotă de piață de [20-30] %, fiind totodată lider pe segmentul turbopropulsoarelor sau al motoarelor cu turbină liberă, cu o cotă de piață de [40-50] %.

2.2. Comenzile motoarelor pentru aeronave de mici dimensiuni

(50) Tranzacția propusă dă naștere la o legătură verticală între aprovizionarea în amonte cu comenzi electronice ale motoarelor, cu pompe de combustibil principale și cu unități de dozare a combustibilului (denumite împreună „comenzi ale motorului”), adică domeniul de activitate al Goodrich și UTC, și aprovizionarea în aval cu motoare de aeronave, domeniu în care UTC este prezentă pe piață prin intermediul Pratt & Whitney.

(51) UTC este prezentă pe piața producției de comenzi ale motoarelor prin intermediul Hamilton Sundstrand. Goodrich este prezentă pe piața producției de comenzi ale motorului prin intermediul AEC și Goodrich Pump & Engine Control Systems („GPECS”). GPECS produce comenzi pentru motoare de toate dimensiunile, în special pentru motoare cu o propulsie mai mică de 4 000 lbs. Printre clienții GPECS se numără și o parte din principalii concurenți ai Pratt & Whitney din sectorul motoarelor mici, cum ar fi Honeywell și Williams.

(52) În ceea ce privește comenzile electronice ale motoarelor, entitatea rezultată în urma concentrării ar deține, pe baza cifrelor din 2010, o cotă de piață de [40-50] % la nivel mondial. Pe segmente mai restrânse, cea mai mare cotă de piață combinată deținută de părți este cea din sectorul avioanelor de afaceri ([70-80] %). În sectorul pompelor de combustibil principale, cota de piață combinată deținută de părți la nivel mondial este de [30-40] %. Cea mai mare cotă de piață combinată deținută la nivel mondial de părți pe segmente mai restrânse este de [50-60] %, pentru aplicațiile militare. În ceea ce privește unitățile de dozare a combustibilului, entitatea rezultată în urma concentrării ar urma să atingă o cotă de piață de [20-30] % la nivel mondial. Cea mai mare cotă de piață la nivel mondial pe segmente mai restrânse ar fi de [40-50] % pentru motoarele mai mici.

(53) În cursul anchetei de piață, atât Honeywell, cât și Williams și-au exprimat îngrijorarea cu privire la o posibilă blocare a accesului pe piață de către entitatea rezultată în urma concentrării în ceea ce privește furnizarea de comenzi ale motoarelor pentru motoarele produse de Honeywell și Williams. Ca urmare a tranzacției, Goodrich nu ar mai beneficia de aceleași stimulente ca și furnizor al Williams și Honeywell, deoarece Goodrich ar deveni parte din același grup ca și Pratt & Whitney, care concurează cu Williams pe piața motoarelor pentru segmentul avioanelor de afaceri și cu Honeywell pentru segmentele avioanelor de afaceri, al aeronavelor de transport regional și al elicopterelor.

(54) Deși din ancheta aprofundată a reieșit că Goodrich ar urma să beneficieze de furnizori alternativi, aceeași ancheta a demonstrat, de asemenea, că entitatea rezultată în urma concentrării ar avea capacitatea de a opri, de a perturba sau chiar de a restricționa furnizarea de comenzi ale motoarelor către Honeywell și Williams. Trecerea la un alt furnizor ar presupune costuri ridicate și ar mai fi necesar să treacă cel puțin încă trei ani pentru a se ajunge la dezvoltarea de sisteme alternative de comandă a motoarelor. Acest lucru ar afecta, prin urmare, relațiile de aprovizionare existente între Honeywell, Williams și clienții lor respectivi din sectorul producătorilor de echipamente originale (OEM – Original Equipment Manufacturer) pentru aeronave.

(55) Mai mult, ancheta aprofundată a indicat faptul că entitatea rezultată în urma concentrării ar fi motivată să oprească, perturbe sau chiar să restricționeze furnizarea de comenzi ale motoarelor către Honeywell și Williams. Pe de o parte, ancheta de piață a arătat că nicio platformă de aeronavă nu ar recurge la o dublă aprovizionare cu motoare produse de Williams sau de Pratt & Whitney Honeywell; totodată, ancheta nu a scos în evidență oportunitățile pe termen scurt prin care Williams sau Honeywell ar concura cu Pratt & Withney în ceea ce privește selectarea motoarelor pentru noile platforme de avioane de afaceri.

(56) Pe de altă parte, ancheta a confirmat totuși că există o serie de platforme de aeronave care utilizează motoare Pratt & Whitney și care concurează cu aeronave care utilizează motoare produse de Williams și Honeywell, care utilizează, la rândul lor, comenzi ale motoarelor produse de Goodrich. Comisia a comparat pierderile și câștigurile estimate ale entității rezultate în urma concentrării, pe care le-ar putea antrena o eventuală strategie de blocare a accesului pe piață. O strategie de blocare a accesului pe piață ar putea avea un impact considerabil asupra activității Williams, deoarece eventualele prejudicii nu s-ar limita la vânzările neefectuate, ci ar presupune, de asemenea, eventuala plată a unor despăgubiri, precum și pierderea reputației. Acest scenariu ar fi în avantajul entității rezultate în urma concentrării, deoarece ar presupune redirecționarea timpului și a resurselor întreprinderii Williams către investirea în noi produse pentru gestionarea acestor aspecte.

(57) În ceea ce privește impactul asupra concurenței efective, ancheta de piață a demonstrat că o strategie de blocare a accesului pe piață ar avea efecte negative asupra concurenței și, implicit, asupra consumatorilor. Honeywell și Williams dețin împreună o cotă de piață de [20-30] % pe piața turboventilatoarelor pentru avioane de afaceri, iar Pratt & Whitney deține o cotă de piață de [20-30] % pe același segment. Cu toate acestea, date fiind specificațiile diferite ale motoarelor de pe piață, concurența exercitată pentru fiecare motor este susceptibilă să afecteze un număr relativ limitat de motoare specifice.

(58) Dacă Honeywell și Williams nu ar fi în măsură să onoreze comenzile de motoare prevăzute în contractele lor existente de furnizare de motoare, clienții lor (și anume, producătorii de aeronave) ar putea să se afle în imposibilitatea de a furniza aeronave către consumatorii finali (de exemplu, companiile aeriene). În consecință, consumatorii finali ar putea opta să achiziționeze o aeronavă concurentă care este dotată cu un motor Pratt & Whitney. Prin urmare, posibilitățile consumatorilor finali de a alege o aeronavă ar putea fi semnificativ reduse. Mai mult, dacă Honeywell sau Williams nu ar putea să participe la o procedură de cerere de oferte pentru furnizarea de noi motoare, posibilitățile producătorilor de aeronave de a alege un furnizor de motoare pentru noile lor platforme ar fi foarte restrânse. Aceste posibilități restrânse de alegere ar putea duce, la rândul lor, la o creștere a nivelului prețurilor și la o scădere a calității.

(59) Având în vedere cele de mai sus, în absența unor acorduri de aprovizionare între entitatea rezultată în urma concentrării și clienții săi Honeywell și Williams, Comisia concluzionează că ancheta aprofundată a confirmat îndoielile serioase cu privire la compatibilitatea cu piața internă a operațiunii de concentrare, astfel cum se prevede la articolul 6 alineatul (1) litera (c) din decizie în ceea ce privește relația verticală dintre comenzile electronice ale motoarelor, pompele de combustibil principale și unitățile de dozare a combustibilului, pe de o parte, și, motoarele mici, pe de altă parte.

2.3. Injectoare de combustibil pentru motoare

(60) Tranzacția propusă dă naștere la o legătură verticală între furnizarea de motoare de aeronave, sector în care UTC este prezentă pe piață prin intermediul filialei sale Pratt & Whitney, și producerea de injectoare de combustibil, care constituie domeniul de activitate al Goodrich. În special, Goodrich s-a angajat să desfășoare o activitate de cooperare în materie de cercetare și dezvoltare cu Rolls-Royce, unul dintre principalii producători de motoare comerciale de mari dimensiuni care concurează cu Pratt & Whitney, pentru a dezvolta o nouă generație de injectoare de combustibil care vor contribui la reducerea emisiilor motoarelor de mari dimensiuni.

(61) Spre deosebire de componentele mai generice, producția de injectoare de combustibil este strâns legată de producția de motoare, dat fiind că fiecare injector de combustibil este conceput pentru a satisface în mod special cerințele de performanță asociate cu un anumit motor. Schimbarea furnizorului de injectoare de combustibil nu este simplu de realizat. De fapt, având în vedere că drepturile de proprietate intelectuală asociate componentelor injectorului de combustibil sunt deținute în mod normal de furnizor, înainte de a introduce un nou furnizor și de a-l înlocui pe cel tradițional, producătorul de echipamente originale pentru motoare ar trebui să țină seama de timpul necesar noului furnizor pentru a concepe și a dezvolta de la zero noua componentă a injectorului. În plus, la fel ca în cazul celorlalte componente ale motoarelor, înlocuirea unui injector de combustibil pe o platformă existentă certificată necesită în orice caz testarea și certificarea noii componente. Ancheta de piață a confirmat că trecerea este foarte costisitoare și că necesită foarte mult timp.

(62) În cursul anchetei aprofundate, au apărut preocupări în ceea ce privește actuala cooperare a Goodrich cu Rolls-Royce pentru dezvoltarea unei noi tehnologii de injectoare de combustibil cu ardere slabă, ceea ce va duce la îmbunătățirea performanței motoarelor în ceea ce privește emisiile și se așteaptă ca aceasta să reprezinte o cerință strictă în ceea ce privește participarea la viitoarele cereri de oferte în domeniul motoarelor comerciale de mari dimensiuni. Ancheta evidențiază faptul că entitatea rezultată în urma concentrării va avea capacitatea și motivația de a pune în aplicare o strategie de blocare a accesului pe piață în ceea ce privește noile injectoare de combustibil cu ardere slabă, în special în ceea ce privește viitoarea cerere de oferte pentru platforma Boeing B777X, în cadrul căreia concurează atât Rolls-Royce, cât și Pratt & Whitney.

(63) În cazul în care Rolls-Royce nu este în măsură să participe la cererea de oferte, Boeing B777X va avea de suferit în primul rând în urma restrângerii posibilităților de alegere, deoarece va avea parte de mai puțini furnizori de motoare care să concureze pentru contractul respectiv. Aceste posibilități restrânse de alegere ar putea duce, la rândul lor, la o creștere a nivelului prețurilor și la o scădere a calității. În plus, impactul negativ probabil va fi resimțit de clienți pe toată durata de utilizare a platformei B777X. Mai mult, dacă Rolls-Royce nu va putea concura pentru producerea acestui nou tip de motoare eficiente din punctul de vedere al reducerii emisiilor, posibilitățile de alegere ale celorlalți producători de aeronave în ceea ce privește furnizorii de motoare ar putea fi reduse în mod semnificativ în viitor.

(64) Prin urmare, Comisia conchide că această concentrare notificată ar împiedica în mod semnificativ concurența efectivă în ceea ce privește relația verticală dintre injectoarele de combustibil și motoare.

C. Angajamente

(65) Partea care a efectuat notificarea a prezentat o serie de angajamente de eliminare a problemelor identificate.

1. Generatoarele electrice de curent alternativ

(66) UTC a propus să cesioneze întreprinderii Goodrich ansamblul activităților sale referitoare la sistemele electrice (denumite în continuare „activități cesionate referitoare la sistemele electrice”). Printre aceste activități ale Goodrich se numără cele din domeniul proiectării, al producerii și al furnizării de sisteme de generare de curent alternativ și de curent continuu de joasă tensiune, precum și cele legate de proiectarea, producerea și furnizarea de sisteme de alimentare cu energie electrică. De asemenea, UTC va cesiona și participarea Goodrich la întreprinderea comună Aerolec dintre Goodrich și Thales.

(67) Angajamentele vizează soluționarea preocupărilor legate de generarea de curent alternativ, ele înlăturând complet suprapunerea dintre activitățile UTC și Goodrich pe această piață.

2. Comenzi ale motoarelor pentru aeronavele de mici dimensiuni

(68) UTC a propus să cesioneze (i) activitatea Goodrich referitoare la comenzile motoarelor, care se desfășoară în West Hartford, Connecticut, Statele Unite ale Americii; precum și (ii) activele și drepturile de proprietate intelectuală utilizate pentru activitățile referitoare la comenzile motoarelor, desfășurate în Montreal, Canada („activele de la Montreal”), care sunt în prezent transferate instalațiilor de la West Hartford (denumite împreună, „activitățile cesionate referitoare la comenzile motoarelor”). Activitățile cesionate referitoare la comenzile motoarelor cuprind numai activele deținute de GPECS care sunt relevante pentru comenzile motoarelor destinate motoarelor mici.

(69) Cesionarea oferită vizează toate problemele identificate în ceea ce privește comenzile motoarelor. Prin cesionare, concurenții din Canada ai Pratt & Whitney de pe piața furnizării de motoare mici ar putea fi aprovizionați cu comenzi ale motoarelor de către un terț independent de entitatea rezultată în urma concentrării.

3. Injectoarele de combustibil pentru motoare

(70) UTC s-a angajat să acorde pentru Rolls-Royce posibilitatea de a achiziționa proiectul de cercetare și dezvoltare referitor la injectoarele cu ardere slabă în conformitate cu termenii unui memorandum de înțelegere încheiat între UTC și Rolls-Royce la data de 7 iunie 2012.

(71) În plus, UTC și-a asumat o serie de obligații conexe, inclusiv obligația de a asigura cooperarea continuă în vederea sprijinirii ofertei Rolls-Royce pentru programul 777X, pe toată perioada necesară pentru a permite intrarea în funcțiune a motorului cu ardere slabă.

(72) Aceste angajamente răspund tuturor preocupărilor identificate în legătură cu injectoarele de combustibil. Rolls-Royce va avea opțiunea de a achiziționa proiectul de cercetare și dezvoltare referitor la injectoarele cu ardere slabă, astfel încât să se asigure că are acces la această componentă critică pentru noile motoare eficiente din punctul de vedere al reducerii emisiilor, care vor fi din ce în ce mai dorite de producătorii de aeronave. Protejarea capacității Rolls-Royce de a elabora un nou motor eficient în materie de utilizare a combustibilului este garantată de existența acestei opțiuni și nu depinde de exercitarea acesteia ca atare. Angajamentele răspund în special preocupării conform căreia entitatea rezultată în urma concentrării va împiedica Rolls-Royce să concureze pentru programul B777X, deoarece Goodrich va continua cooperarea cu Rolls-Royce pe toată perioada necesară pentru a permite intrarea în funcțiune a noului motor.

V. CONCLUZII

(73) Din motivele menționate anterior, concentrarea nu ar împiedica deci în mod semnificativ concurența efectivă pe piața internă sau pe o parte semnificativă a acesteia.

Prin urmare, concentrarea ar trebui să fie declarată compatibilă cu piața internă și cu funcționarea Acordului privind SEE, în conformitate cu articolul 8 alineatul (2) din Regulamentul privind concentrările economice și cu articolul 57 din Acordul privind SEE, sub rezerva respectării angajamentelor.

(1) JO L 24, 29.1.2004, p. 1.

(2) A se vedea secțiunea 6 din decizie.